SKRIFTLIG FORESPØRGSEL E-2548/00

af María Sornosa Martínez (PSE) til Kommissionen

(28. juli 2000)

Om: Spaniens manglende overholdelse af artikel 11, stk. 5 (reklame i børneprogrammer), i direktivet om fjernsyn uden grænser

I artikel 12, stk. 5, i direktiv 97/36/EF(1) (89/552/EØF ændr.(2)), i almindelighed kendt som direktivet om fjernsyn uden grænser, hedder det: mldr børneudsendelser, hvis programsatte varighed er mindre end 30 minutter, må ikke afbrydes af reklame eller af teleshopping. Som der imidlertid blev gjort opmærksom på i forespørgsel E-2864/99(3), sendte de spanske tv-kanaler flere reklamer end tilladt i børnesendetiden, og desuden opfyldte 5 % af disse reklameindslag ikke de gældende bestemmelser. På grundlag af denne og andre klager, som blev fremsat af forbrugersammenslutninger, indledte Kommissionen en overtrædelsesprocedure mod Spanien på grund af manglende overholdelse af reglerne for reklame i Fjernsyn uden grænser.

For nylig har Verdensforumet for Reklame og Uddannelse (AEF), udøvende organ for Verdensforbundet for Reklamevirksomhed, givet udtryk for bekymring over en eventuel stramning af EU-reglerne om reklame i børneudsendelser og har erklæret, at det vil modsætte sig ethvert initiativ på dette område fra EU's kommende svenske formandskab. I Sverige har der siden 1991 været en lov, der forbyder reklamer før, under og efter børneudsendelser, medens lande som Østrig og Belgien forlængst har forbudt reklamer i børneudsendelser, og Grækenland har gjort det samme med hensyn til legetøjsreklamer i fjernsynet.

Er Kommissionen i færd med at undersøge, om de spanske tv-selskaber overholder EU's regler om reklameindslag, navnlig med hensyn til ovennævnte artikel 12, stk. 5, i direktivet om fjernsyn uden grænser?

Vil Kommissionen i betragtning af de bestræbelser på beskyttelse af mindreårige, som også indgår i det nævnte direktiv, være indstillet på at foreslå en udvidelse af forbudet mod og restriktionerne for reklameindslag i børnesendetiden, som tager hensyn til de positive erfaringer som f.eks. i Sverige, Belgien, Østrig eller Grækenland?

Kan Kommissionen oplyse, hvor langt den indledte overtrædelsesprocedure mod Spanien på grund af manglende opfyldelse af direktiv 97/36/EF er kommet?

(1) EFT L 202 af 30.7.1997, s. 60.

(2) EFT L 298 af 17.10.1989, s. 23.

(3) EFT C 225 E af 8.8.2000, s. 213.

Svar afgivet på Kommissionens vegne af Viviane Reding

(9. oktober 2000)

Som allerede nævnt i svaret på skriftlig forespørgsel E-2864/99 fra det ærede medlem(1), er der igangsat en overtrædelsesprocedure i henhold til artikel 226 (tidligere artikel 169) i EF-traktaten om Spaniens manglende overholdelse af reglerne om reklame i direktivet om fjernsyn uden grænser (Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelsen af tv-radiospredningsvirksomhed, ændret ved Europa-Parlamentets og Rådets direktiv 97/36/EF af 30. juni 1997).

For øvrigt er man i færd med at gennemføre en undersøgelse om fjernsynsreklamens og telesalgets indflydelse på mindreårige. Kommissionen vil, bl.a. på baggrund af resultaterne af denne undersøgelse, i givet fald foreslå de mest hensigtsmæssige foranstaltninger.

(1) EFT C 225 E af 8.8.2000.